b'\n_START_ARTICLE_\nIstorin\xc4\x97 Lietuvos Respublikos Prezident\xc5\xabra Kaune\n_START_PARAGRAPH_\nIstorin\xc4\x97 Lietuvos Respublikos Prezident\xc5\xabra Kaune yra Kauno senamiestyje, Vilniaus g. 33. Kaunui tapus laikin\xc4\x85ja sostine, 1919\xe2\x80\x931940\xc2\xa0m., \xc4\x8dia buvo \xc4\xafsik\xc5\xabrusi Lietuvos Respublikos Prezident\xc5\xabra. Dabar pastate veikia muziejus, \xc5\xa1iaur\xc4\x97je eina \xc5\xa0v. Gertr\xc5\xabdos gatv\xc4\x97, pietin\xc4\x97je dalyje, ties Vilniaus gatve, lankytojams atviras Prezident\xc5\xabros sodelis.\n_START_SECTION_\nIstorija\n_START_PARAGRAPH_\nR\xc5\xabmai prad\xc4\x97ti statyti 1846\xc2\xa0m. viduryje kaip privatus gyvenamasis namas. Apie 1866\xc2\xa0m. sklypas buvo aptvertas metaline tvora, o i\xc5\xa1 dabartin\xc4\x97s Vilniaus g. pus\xc4\x97s prad\xc4\x97tas veisti sodas, kuriuo laisvai gal\xc4\x97jo naudotis visi norintieji. 1866\xc2\xa0m. \xc5\xa1iame pastate \xc4\xafsik\xc5\xabr\xc4\x97 Kauno gubernatoriaus rezidencija. Pirmojo pasaulinio karo metais jame kur\xc4\xaf laik\xc4\x85 gyveno Vokietijos kaizeris, buvo \xc4\xafsik\xc5\xabrusi vokie\xc4\x8di\xc5\xb3 karin\xc4\x97 administracija._NEWLINE_Tarpukario metais r\xc5\xabmuose 1919\xe2\x80\x931940\xc2\xa0m. dirbo ir gyveno visi trys Lietuvos Respublikos Prezidentai: Antanas Smetona (1919\xe2\x80\x931920\xc2\xa0m. ir 1926\xe2\x80\x931940\xc2\xa0m.), Aleksandras Stulginskis (1920\xe2\x80\x931922\xc2\xa0m. \xc4\x97j\xc4\x99s Prezidento pareigas, 1922\xe2\x80\x931926\xc2\xa0m.) ir Kazys Grinius (1926\xc2\xa0m. bir\xc5\xbeelis\xe2\x80\x93gruodis). R\xc5\xabmuose 1940\xc2\xa0m. bir\xc5\xbeelio 15 d. \xc4\xafvyko paskutinis Lietuvos Respublikos Vyriausyb\xc4\x97s pos\xc4\x97dis prie\xc5\xa1 prasidedant Lietuvos okupacijai._NEWLINE_Sovietme\xc4\x8diu pastate buvo \xc4\xafkurti Pionieri\xc5\xb3 r\xc5\xabmai, nuo 1955\xc2\xa0m.\xc2\xa0\xe2\x80\x93 Mokytoj\xc5\xb3 namai; r\xc5\xabmuose veik\xc4\x97 kino teatras, biblioteka. 1989\xc2\xa0m. pastatas perduotas Vytauto Did\xc5\xbeiojo karo muziejui._NEWLINE_1996\xc2\xa0m. Istorin\xc4\x97s Prezident\xc5\xabros sodelyje pastatytos skulpt\xc5\xabros A. Smetonai (skulptorius A. Vaura), A. Stulginskiui (skulptorius V. Narutis) ir K. Griniui (skulptorius S. \xc5\xbdirgulis) atminti. 1998\xc2\xa0m. prad\xc4\x97ta su pertraukomis vykusi r\xc5\xabm\xc5\xb3 restauracija. Nuo 2004\xc2\xa0m. r\xc5\xabmai buvo pavesti Lietuvos Respublikos Prezidento kanceliarijos \xc5\xbeinion, kuri 2005\xc2\xa0m. liepos 3 d. juos perdav\xc4\x97 Nacionaliniam M. K. \xc4\x8ciurlionio dail\xc4\x97s muziejui. 2005\xc2\xa0m.liepos 5 d. \xc4\xafvyko simbolinis Prezident\xc5\xabros atidarymas pla\xc4\x8diajai visuomenei._NEWLINE_Dabar Istorin\xc4\x97 Prezident\xc5\xabra yra Nacionalinio M. K. \xc4\x8ciurlionio Dail\xc4\x97s muziejaus filialas, kuriame be nuolatini\xc5\xb3 bei laikin\xc5\xb3 parod\xc5\xb3 ir ekspozicij\xc5\xb3 vyksta \xc4\xafvairios konferencijos, knyg\xc5\xb3 pristatymai, diskusijos, konkursai, viktorinos, \xc5\xbeini\xc5\xb3 turnyrai i\xc5\xa1 Pirmosios Lietuvos Respublikos istorijos ir kiti renginiai. Nuo 2011\xc2\xa0m. Istorin\xc4\x97 Prezident\xc5\xabra kartu su partneriais centrin\xc4\x97mis Kauno miesto gatv\xc4\x97mis rengia b\xc4\x97gim\xc4\x85 \xe2\x80\x9eIr stok u\xc5\xbe garb\xc4\x99 Lietuvos!\xe2\x80\x9c._NEWLINE_\xc5\xa0iuo metu Istorin\xc4\x97je Prezident\xc5\xabroje galima aplankyti Prezidento darbo kambar\xc4\xaf, Audiencij\xc5\xb3 sal\xc4\x99, Budin\xc4\x8diojo karininko kabinet\xc4\x85, i\xc5\xa1vysti autenti\xc5\xa1kus \xc4\xafsp\xc5\xabdingais med\xc5\xbeio dro\xc5\xbeiniais puo\xc5\xa1tus laiptus, paauksuotus veidrod\xc5\xbeius.'